întâmpinări, texte si interviuri diverse 
cu Părintele Teofil Paraian 



Partea 1 

Exigentele ortodoxiei 

ÎNTÂMPINĂRI 

Interviuri cu Părintele Teofil Părăian realizate de Sabin Vodă 

Cuvânt înainte 

Această carte cuprinde interviuri, cuvântări si predici înregistrate, de-a lungul a cinci ani, cu Părintele 
Teofil Părăian de la Mănăstirea Brâncoveanu de la Sâmbăta de Sus. 

Cartea este rodul unor profunde si sincere relaţii de prietenie. Mai întâi de toate este vorba de prietenia 
si legătura duhovnicească, de mai mulţi ani, cu Părintele Teofil. în al doilea rând, această carte a 
început să se alcătuiască din vremea în care realizatorul acestor înregistrări îsi începea ucenicia în 
mass-media vorbită, la Grupul Redacţional Viata Religioasă de la Radiodifuziunea Română. Aici, sprijinit 
si susţinut de prieteni, avea să înceapă şirul interviurilor înregistrate si difuzate, pe cele trei canale ale 
postului naţional de radio, cu Părintele Teofil. Nu în ultimul rând, apariţia acestor interviuri si cuvântări a 
fost posibilă datorită prietenilor de la Editura Sofia din Bucureşti. 

Titlul cârtii - întâmpinări - îi aparţine Părintelui Teofil care s-a gândit la faptul că toate aceste mărturii, 
cuprinse în lucrarea de fată, au fost cuvinte de întâmpinare, fie pe calea undelor radio, fie prin viu grai în 
diverse locuri si ocazii, iar de acum devin cuvinte de întâmpinare si pentru cei care le vor citi. 

Cu ce ne întâmpina Părintele Teofil în această nouă carte? 

în prima parte sunt cuprinse interviuri pe diverse teme de mare actualitate, care preocupa mintea si 
sufletul oricărui tânăr credincios, doritor sâ cunoască si să experieze duhul autentic al Bisericii Ortodoxe. 
Se regăsesc aici interviuri difuzate, în perioada 1997-1999, pe postul naţional de radio, interviuri tipărite 
în oficiosul Patriarhiei Române „Vestitorul Ortodoxiei" sau oficiosul Arhiepiscopiei de Alba lulia „Credinţa 
străbună" si alte înregistrări inedite, nepublicate încâ. 

Câteva interviuri si meditaţii asupra slujbelor si specificului Postului Mare si mai ales al Săptămânii Mari 
formează partea a doua a întâmpinărilor Părintelui Teofil. 

Pentru a întregi aceasta carte am cuprins, în ultima parte, câteva cuvântări si predici rostite de Părintele 
Teofil în diverse locuri si ocazii (Mănăstirea Brâncoveanu de la Sâmbăta de Sus, Bucureşti, Braşov, 
Alba lulia, Mănăstirea Oasa si chiar în Franţa). 

Acesta este „profilul" cârtii, cât despre profilul celui pe care îl veţi regăsi în aceste rânduri este mai 
anevoie de scris. Proximitatea Părintelui Teofil este o provocare si un îndemn. 

Este o provocare pentru toţi cei care se lasă copleşiţi de greutăţile si încercările vieţii si care uita de 
îndemnurile date de Mântuitorul nostru lisus Hristos după învierea Sa din morţi: „pace vouă" (In. 20, 19), 
„bucurati-vâ (Mt. 28,9), nu vă temeţi" (Mt. 28,10), „mergeţi în toata lumea si propovăduiţi Evanghelia la 



toată făptura" (Mc. 16,15) s.a. Părintele Teofil, prin situaţia sa de nevâzâtor, dar strâvâzâtor cu duhul, ne 
provoacă sâ ne asumam viata cu pace, cu bucurie, cu binecuvântare (cf. Le. 24, 51) si cu conştiinţa câ 
Dumnezeu le ştie pe toate si dâ omului atât cât poate duce, iar ce este mai presus de noi trebuie asumat 
întru răbdare. 

Părintele Teofil este o provocare deoarece este un model viu, dinamic si statornic în ce priveşte viata 
duhovnicească. Programul de viată duhovnicească recomandat de Părintele Teofil este o permanentă 
provocare la adresa autosuficientei, comodităţii si superficialităţii credinţei noastre. Noi nu l-am cuprins 
în această lucrare deoarece a apărut în mai multe cârti. Deşi este cunoscut de mulţi, vai, cât de putini 
sunt cei ce sunt consecvenţi acestui program! 

De ce este Părintele Teofil o provocare? Pentru câ el este un exemplu viu de cunoaştere si stăpânire a 
Sfintei Scripturi si în special a Noului Testament. îi sunt familiare cuvintele Mântuitorului lisus Hristos, 
ale Sfântului Apostol Pavel, ale celorlalţi evanghelisti si apostoli pentru câ Părintele are conştiinţa câ noi, 
creştinii ortodocşi, trebuie sâ avem gândurile lui Dumnezeu, sâ fim - asemeni femeilor mironosiţe - 
gânditori de Dumnezeu. 

Părintele Teofil este o provocare pentru noi si în ceea ce priveşte cunoaşterea scrierilor Sfinţilor Părinţi, 
în special a Patericului si Filocaliei. Textele lor s-au împlântat în mintea si inima Părintelui de la prima 
lectură si au devenit izvoare de înţelepciune si har pentru cei care îl asculta sau cer îndrumare de la 
dânsul. 

Ne provoacă Părintele Teofil si la cercetarea mai atentă a textelor sfintelor slujbe ale Bisericii. Nu există 
cuvântare, interviu sau predică în care Părintele sâ nu aducă în conştiinţa celui din fata sa „comori de 
gând" cuprinse în textele liturgice. Numite de Părintele Teofil „filocalia pentru toţi", slujbele Bisericii nu 
sunt altceva decât expresia vie si lucrătoare a învăţăturii si trăirii ortodoxe. 

Părintele Teofil este o provocare, dar este si un îndemn pentru noi toţi de a-i urma, de a ne face un 
program de viată duhovnicească, de a cerceta si aprofunda Sfânta Scriptura, scrierile Sfinţilor Părinţi - 
în special Patericul si Filocalia - si slujbele Bisericii. 

încă ceva, nu lipsit de importantă. 

în zilele noastre când este asa de greu sâ găseşti oameni disponibili, binevoitori si gata sâ te ajute, 
Părintele Teofil este unul dintre aceia pentru care cuvântul din Pateric al Sfântul Antonie cel Mare: „De la 
aproapele este viata si moartea. Câ de vom dobândi pe fratele, pe Dumnezeu dobândim, iar de vom 
sminti pe fratele, lui Hristos greşim" este o permanenta în viata sa. 

Credem, cu convingere, câ si pe viitor Părintele Teofil va fi o prezentă vie si lucrătoare, fie la amvon, fie 
la întâlnirile cu tinerii din tară, fie pe calea undelor în emisiunile difuzate la Radio România, Radio 
Trinitas - laşi, Radio Renaşterea - Cluj Napoca, Radio Reîntregirea din Alba lulia sau oriunde în presa 
scrisă si audio-vizualâ. 

Chiar dacă nu poate fi redat în scris, şarmul oralităţii Părintelui Teofil Pârâian străbate aceasta carte (si 
acest veac) de la prima la ultima filă si ni-l readuce în fata conştiinţei pe unul dintre cei mai iubiţi 
duhovnici ai vremurilor noastre. 

Interviu realizat de Sabin Vodă - 6 august, Praznicul Schimbării la Fată, Alba lulia, 2000 



Despre grijile vieţii 



- Părinte Teofil, în zilele noastre mai mult ca niciodată, omul este prins de grijile vieţii, de serviciu, 
familie, probleme si multe altele. Există însă si griji mântuitoare? 

- Da, există griji mântuitoare. „Toată grija cea lumească de la noi s-o lepădăm", se spune la slujbă, la 
Sfânta Liturghie. Deci, grijile lumeşti trebuie astupate cumva cu încrederea în Dumnezeu si în bunătatea 
Lui, fâcându-ne datoria, pentru că dacă nu-ti faci datoria, grijile se înmulţesc si îngrijorarea creste. Dar 
există si o grijă pentru a deveni bun, o grijă pentru împlinirea voii lui Dumnezeu, grija de a trăi corect, 
grija de a face ceea ce eşti dator să faci. Există si griji mântuitoare, griji care te ridică, te angajează în 
viata sfântă, grija de a-ti împlini datoriile pe care le ai prin situaţia în care te găseşti. De exemplu, cineva 
care are familie, grija de copii, de a-i creste, de a-i educa frumos si bine, grija de a le da o înzestrare 
spirituală care sâ-i păzească de necazurile vieţii, pentru că necazurile vieţii vin de pe urma păcatelor. 
Ceea ce vrea Dumnezeu cu noi este ca în fiecare zi să trăim o viată frumoasă si liniştită, o viată din care 
să lipsească îngrijorarea pentru lucruri pământeşti, dar în care să se facă vădită grija de a-l sluji lui 
Dumnezeu si de a-l face voia Lui. Si în felul acesta omul este angajat spre bine si nu este asuprit de râu. 

- Cum înţelegeţi cuvântul din Evanghelie „Să nu ne îngrijim pentru ziua de mâine" (Mt. 6, 34)? 

- îl înţeleg în sensul acesta: să nu ne îngrijorăm pentru ziua de mâine, dar sâ ne facem datoria în ziua 
de azi. Dacă ne facem datoria în ziua prezenta, ziua de mâine este rezolvata cu problemele care le-ar 
aduce dacă nu ne-am împlini datoria în ziua de astăzi. Bineînţeles că toate acestea le avem în vedere 
cu gândul la Dumnezeu, care l-a fâcut pe om si cu posibilitatea de a se îngriji. Si chiar si cu posibilitatea 
de a se îngrijora. Dar Domnul Hristos vrea sâ-l despovăreze pe om de îngrijorarea păgubitoare si sâ-l 
angajeze cu grija mântuitoare. 

- Părinte Teofil, în viata duhovnicească e bine să avem anumite principii si repere? 

- Da, neapărat. Pentru că altfel duci o viată cumva în gol si n-ai posibilitatea sâ te dirijezi, n-ai 
posibilitatea sâ te orientezi. E bine sâ ai nişte principii la care sâ tii si pe care sâ le urmezi si nişte repere 
pentru verificare. Daca n-ai nici un reper, atunci te poţi crede bun înainte de a fi bun, te poţi crede 
credincios fără sâ fii credincios, te poţi crede înţelept fârâ sâ fii înţelept, poţi sâ ai păreri despre tine care 
nu consună cu realitatea. Or, având în vedere nişte principii si ţinând seama de nişte repere, te poţi 
modela dupâ principiile respective si după reperele pe care le ai în vedere. Mi-aduc aminte, când eram 
copil am auzit la biserică citindu-se la Apostol, din epistola Sfântului Apostol Pavel către Romani. Aveam 
vreo 12-13 ani atunci si am auzit cuvântul: „Datori suntem noi cei tari sâ purtăm slăbiciunile celor slabi, 
si nu nouă sâ plăcem, ci fiecare sâ facă spre plăcerea aproapelui întru ce-i bine spre zidirea lui" (Rom. 
15, 1-2). Si când am auzit cuvintele acestea, le-am luat în seamă si am ajuns într-o împrejurare în care 
n-as fi vrut sâ fac un bine pe care-l impunea situaţia. Mama mea pleca la câmp, tata era absent din 
gospodărie, parcă era-n armată, nu mai ştiu ce s-a-ntâmplat si trebuia sâ meargă mama cu cineva la 
lucru. Si atunci mama m-a rugat sâ am grijă de copiii femeii aceleia, sâ stau cu ei acasă si sâ le port de 
grija si pe mine mă cam incomoda lucrul acesta. Dar mi-am adus aminte de cuvântul Sfântului Apostol 
Pavel „Nu nouă sâ plăcem, ci fiecare sâ facă spre plăcerea aproapelui". în felul acesta te ajută un 
principiu. 

- Ne mai puteţi da câteva principii concrete pentru viata duhovnicească? 

- Da. Nu te lăsa biruit de râu, ci biruieste râul cu binele. Cel ce se smereşte va fi înălţat, cel ce se înaltă 
va fi smerit... Sunt foarte multe principii în cuprinsul Vechiului Testament si-n Evanghelie. Sfântul 
Apostol Pavel, de exemplu, în epistolele sale, are cuvântul: „Ori de mâncaţi, ori de beţi, ori altceva de 
faceţi, toate spre mărirea lui Dumnezeu sâ le faceţi" (I Cor. 10, 31). Domnul Hristos a zis: „lasâ acum sâ 
împlinim toată dreptatea" (Mt. 3, 15). „De nu va prisosi dreptatea voastră mai mult decât a cărturarilor si 
a fariseilor, nu veţi intra în împărăţia lui Dumnezeu" (Mt. 5, 20). „Fiul Omului n-a venit sâ I se slujească, 
ci ca El sâ slujească si sâ-Si dea sufletul Său preţ de răscumpărare pentru mulţi" (Mt. 20, 28). „Cel ce 
vrea sâ vină dupâ mine sâ se lepede de sine, sâ-si ia crucea si să-mi urmeze Mie" (Mt. 16, 24). Sunt 
foarte multe principii de viata, principii dupâ care ne putem dirija viata, ne putem orienta. 

- Părinte, cum trebuie să ne îngrijim de trup? Adică, există griji pentru trup si griji pentru suflet? 

- Da, există griji pentru trup si Sfântul Apostol Pavel în Epistola către Efeseni îi îndeamnă pe bărbaţi sâ- 
si iubească soţiile cum îsi iubesc trupurile lor (Efes. 5, 28). Sfântul Apostol Pavel zice câ nimenea nu si- 
a urât vreodată trupul său, ci fiecare îl hrăneşte si-l încălzeşte precum si Hristos Biserica (Efes. 5, 29). 
Deci, nu e normal ca cineva sâ-si neglijeze trupul. E normal sâ-si îngrijească trupul. Domnul Hristos, de 
pildă, când era înconjurat de mulţime, mulţime care nu mai avea de mâncare, a zis câ nu vrea sâ-i lase 
sâ lâncezească pe drum. Deci a intervenit, dându-le hrană. E o rânduialâ a Bisericii noastre ca sâ ne 
ajutam unii pe alţii, sâ ne îngrijim de sănătatea trupului ca sâ fie si sufletul în condiţia de a se manifesta 



bine în cele spirituale. Deci, Sfântul Apostol Pavel, când compara iubirea fată de soţie cu iubirea fată de 
propriul trup, are în vedere o îngrijire de trup, care este templul lui Dumnezeu, pe care-l dorim sănătos, 
împreună slujitor cu sufletul, chiar dacă, cum zice părintele Arsenie Boca referindu-se la trup, „fiecare 
dintre noi ducem un necredincios în spate". 

- Dar de suflet cum trebuie să se îngrijească un creştin practicant, un creştin ortodox? 

- Un creştin parcticant trebuie sâ-si împlinească datoriile care tin de viata spirituală, de rugăciune, de 
meditaţie, de participarea la sfintele slujbe, de punere în valoare a calităţilor sufleteşti pentru binele lui si 
pentru binele altuia, de acumularea de învăţături sfinte, mai ales din Sfânta Evanghelie, cuvintele cele 
veşnice ale Mântuitorului, de acumularea de gânduri manifestate în cuvânt de Sfinţii Apostoli. Toate 
lucrurile acestea sunt spre binele sufletului si aduc apoi si buna chivemisire a trupului. 

- Părinte Teofil, în ce măsură rugăciunea este o împlinire a vieţii, a grijilor vieţii? 

-Aici, Domnul Hristos a spus că după lucrul veacului acestuia, care aduce griji si îngrijorări, se 
străduiesc cei care nu ştiu de Dumnezeu. Or, noi, creştinii, ştim că avem trebuinţă de ele si ştim că 
avem un Tată care se îngrijeşte de noi, si atunci rugăciunea ne întăreşte în conştiinţa aceasta că 
Dumnezeu este cu noi, că ne ajută, că găseşte Dumnezeu mijloacele de a se rezolva lucruri si mai 
presus de posibilităţile noastre. Ne rugăm lui Dumnezeu, de exemplu, pentru îmbelsugarea roadelor 
pământului, la cununie ne rugăm ca să umple Dumnezeu cămările celor care se căsătoresc de grâu, de 
vin, de untdelemn. La Litie ne rugăm lui Dumnezeu să binecuvânteze pâinile, grâul, vinul si untdelemnul 
si să le înmulţească în locaşul acesta, în tara aceasta si în toată lumea. Deci, rugăciunea ne angajează 
spre bine si este o împlinire si, în acest sens, că ne dă o întărire, o întemeiere în gândul că nu suntem 
singuri în această lume, ci „cu noi este Dumnezeu... acum si pururea si-n vecii vecilor. Amin". Acestea 
nu sunt simple formule de ritual, ci sunt cuvinte pe care trebuie să ne întemeiem viata. 

- Părinte, în Evanghelia după Matei, în capitolul zece când Mântuitorul îi trimite pe Apostoli la 
propovăduire, le spune că „voi, atunci când veţi fi prinşi, să nu vă îngrijiţi de ce veţi vorbi..." 

- Da, „că Duhul Sfânt vă va da vouă ce trebuie să spuneţi" (Mt. 10, 19). 

- Cum să înţelegem noi, astăzi, aceste cuvinte? 

- Tot asa cum au înţeles Sfinţii Apostoli. Adică, noi acumulăm în suflet anumite lucruri pe care le putem 
folosi, inspiraţi fiind si de Duhul Sfânt, în împrejurări nedorite si în împrejurări neaşteptate. Sfântul 
Apostol Petru în epistola sa sobornicească zice să fim gata să dăm răspuns tuturor celor ce ne cer 
socoteală, însă cu blândeţe si cu cuviinţă (I Ptr. 3, 15-16). Să căutăm să fim în asa fel orientaţi, încât să 
creăm în jurul nostru o atmosferă care să impună respect si celor care altfel ar fi potrivnicii noştri. 

- Părinte, de obicei grijile vieţii, nu întotdeauna, dar de multe ori, duc la probleme în familie, probleme 
între prieteni. Ce cale le recomandaţi să urmeze în aceste situaţii? 

- Mi-aduc aminte că atunci când eram copil se spunea în familie că si din pricina sărăciei, si din pricina 
necazurilor vin certurile. Si mi se întâmplă si acum să-mi spună oamenii că se ceartă pentru lipsurile în 
care trăiesc. Si eu zic întotdeauna: Bine, dar dacă vă certaţi, le rezolvaţi, treceţi de lipsuri prin ceartă? Si 
toţi mărturisesc că nu. Deci, cearta nu e un mijloc de înlăturare a râului, ci e o slăbiciune a celor care se 
angajează în felul acesta, pentru că nu câştigi nici un ban când te cerţi, nu realizezi nici un avantaj când 
nu eşti în limitele bunei cuviinţe. Asa că oamenii trebuie să evite tot ce nu aduce nimic pozitiv, ci aduce 
multă nemulţumire si mult negativ în viata de toate zilele. 

- Munca este un lucru necesar pentru familie, pentru om, în general? 

- Sigur că da. Munca este o binecuvântare a lui Dumnezeu. Pentru împrejurarea în care trăieşte fiecare, 
Sfântul Apostol Pavel reglementează că „cine nu vrea să muncească, acela nici să nu mănânce" (II Tes. 
3, 10). Spune că el însuşi a câştigat pentru el si pentru cine era cu el cele de trebuinţă (Fapte 20, 34). 
Munca este o necesitate, este un mijloc de îmbunătăţire sufletească, este un mijloc de reţinere de la 
împrâstiere. în pilda cu lucrătorii tocmiţi la vie, către unii care au stat până seara fără lucru, Domnul 
Hristos a zis: „De ce ati stat toată ziua fără lucru?" (Mt. 20, 6). Când eram eu copil, în familia noastră era 
o vorbă: Nu sta fără lucru câ-i păcat. Munca e o binecuvântare a lui Dumnezeu pentru om. E mare lucru 
să fii conştient de aceasta, că eşti dator cu munca. Să ai conştiinţa că „cu nădejdea fără muncă, nu-ti 
răsare grâu-n luncă, dar cu amândouâ-n plug, umpli lunca de belşug" (Vasile Militaru, „Vorbe cu tâlc"). 
Sau, este o rugăciune de seară, scrisă tot de Vasile Militaru de la care-i cuvântul aceasta: „Să pornesc 
la muncă sfântă cum pornesc albinele, să pot umple ca si ele fagurii cu binele" (Vasile Militaru, 
„Rugăciune de seară"). 

- Părinte, există mai ales între tineri o rezervă în a se angaja în muncă, si aceasta considerând că nu 
sunt în stare, că nu pot să facă fată. Ce să-i îndemnăm pe aceşti oameni? 

- Sâ-i îndemnăm să muncească pentru ca să aibă sâ-i ofere ceva lui Dumnezeu, pentru ca să aibă 
Dumnezeu ce să binecuvânteze, asa cum tânărul acela despre care pomeneşte Evanghelistul loan, a 
oferit Mântuitorului cinci pâini si doi peşti din care Domnul Hristos a săturat mulţime de oameni (In. 6, 9). 
Fiecare dintre noi trebuie să oferim ceva Mântuitorului, sâ-i dăm ceva Mântuitorului ca să binecuvânteze 



si sâ înmulţească pentru binele altora. E important de luat aminte faptul câ Domnul Hristos, când i-a 
spus diavolul sâ facâ din pietre pâine, n-a făcut, dar din pâine a fâcut mai multa pâine. Si aceasta e o 
idee în sensul câ Dumnezeu binecuvântează munca omului si nu-i dâ omului gândul câ ar putea sâ-i 
dea, sâ-i ofere pâine pe nemuncite, sâ facâ din piatra pâine, deşi Domnul Hristos poate sâ facâ si din 
piatra pâine, dar n-a fâcut din piatra pâine, pentru câ ceea ce a fâcut Domnul Hristos a fâcut în fata lumii 
întregi, în fata tuturor credincioşilor si atunci oamenii ar fi putut ajunge la gândul câ asa cum a fâcut 
odinioară din piatra pâine, poate sâ facâ si altă dată la fel. Or, când Domnul Hristos a avut pâini în fata, 
a înmulţit pâinile, pentru câ în pâine se întâlneşte binecuvântarea Domnului cu munca omului. Domnul 
Hristos binecuvântează. Când a binecuvântat cele cinci pâini la înmulţirea pâinilor, a binecuvântat toată 
munca pe care o face omul până are pâinea pe masă. Noi, astăzi, nu avem totdeauna conştiinţa 
aceasta, noi, care cumpărăm pâine, o luăm gata, n-avem conştiinţa ostenelii pe care o face omul până 
când ajunge sâ aibâ pâinea pe masă. Or, Domnul Hristos, când a binecuvântat pâinile, a binecuvântat 
toată osteneala, toată munca. Si munca pe care o face omul când pregăteşte pământul, si munca pe 
care o face când seamănă, si munca pe care o face când pliveşte holda, munca pe care o face când 
seceră, munca pe care o face când macină, munca pe care o face când plămădeşte aluatul, munca pe 
care o face când arde cuptorul, când pune pâinea în cuptor, când o scoate din cuptor si o lasă după 
aceea sâ se duca la Dumnezeu. Când eram eu copil, era o vorba câ nu-i voie sâ te atingi de pâine si sâ 
mănânci pâine înainte de a se duce la Dumnezeu. De ce? Pentru câ oamenii aveau conştiinţa aceasta 
câ pâinea n-o realizează omul din puterea lui, ci pâinea o realizează omul si din puterea lui si cu 
binecuvântarea lui Dumnezeu. Or, gânduri de felul acesta nu mai sunt si pentru câ s-a schimbat foarte 
mult viata oamenilor si fata societăţii, pentru câ sunt alte condiţii. Or, omul acela care îsi pregăteşte el 
pâinea, care ajunge el sâ aibâ pâinea pe masă ştie câ în pâine se întâlneşte lucrarea omului cu 
binecuvântarea Domnului. Asa câ oamenii din vremea noastră, tinerii noştri, trebuie educaţi în sensul 
acesta câ munca este o datorie, câ nu-i voie sâ stai fără muncă. Câ fiecare dintre noi trebuie sâ oferim 
ceva lui Dumnezeu din partea noastră, ca Dumnezeu, cu ceea ce oferim noi sâ lucreze pentru alţii si sâ 
primească ceea ce oferim noi. De pildă, la binecuvântarea colivei, care este grâu fiert si îndulcit cu miere 
sau cu zahăr, se duce înaintea lui Dumnezeu, se face rugăciune si pentru cei care au oferit-o lui 
Dumnezeu, care ne-a dat roadele pământului spre desfătarea si hrana noastră, si după aceea se roagâ 
preotul pentru cei care au înfrumuseţat acestea, cei care au adus acestea înaintea lui Dumnezeu. 
Pentru câ se considera câ lucrurile acestea nu le poţi avea asa numai de undeva luându-le, ci le ai 
pentru câ ai muncit pentru ele. Ei, conştiinţa aceasta cam lipseşte la tineri, e multa comoditate. De multe 
ori nu se angajează, nu pentru câ se gândesc ei la nişte neangajâri ale lor, ci nu se gândesc la datoria 
de a munci. E foarte simplu sâ nu faci ceva din comoditate si sâ aştepţi sâ facâ alţii pentru tine, pentru 
câ de multe ori pe tineri i-au învâtat părinţii asa. Nu i-au lăsat sâ facâ anumite lucruri prin care s-ar fi 
format pentru viata. Noi, la tară, când eram în familie, părinţii ne puneau sâ facem lucrurile pe care le 
puteam face. Un copil când putea tine sapa în mână, deja si săpa împreună cu părinţii. S-a crescut într- 
un cult al muncii. Deci era o practică a muncii, pe care cei de la oraş nici nu o au pentru câ nu au de 
unde s-o aibâ. Ei sunt lăsaţi doar sâ înveţe, sâ asculte muzică, sâ-si facâ ceva de lucru asa ca sâ nu 
lenevească, făcând nimica toata si de aceea nu se ajunge la nişte calităţi pe care le are omul si pe care 
le poate avea omul dacă se angajează normal si firesc în lucruri care odinioară erau de la sine înţelese. 
Nu se concepea sâ stai fără lucru când ti-a dat Dumnezeu putere sâ faci ceva. în Pateric este o 
prezentare a unei situaţii, care ar fi bine s-o avem în vedere cu toţii, si anume, un părinte a fost întrebat 
de un cuvânt de învăţătură si el a spus câ de aseară si până acum a împletit foartâ multă funie si, zice 
el, „asta am fâcut-o ca sâ nu zică Dumnezeu câ nu am lucrat cu puterile pe care mi Ie-a dat". 

Interviu înregistrat la 3 mai 1998 si difuzat în 27 iunie 1998 la Radio România Actualităţi, în cadrul 
emisiunii „Cuvânt si suflet" 



Duhovnicul si ucenicul 



- Părinte Teofil, ce este duhovnicul si cine poate să fie duhovnic? 

- Domnul nostru lisus Hristos a dat puterea legării si dezlegării păcatelor după Sfânta Sa înviere, chiar 
în ziua învierii Sale, zicând către ucenicii săi: „Luaţi Duh Sfânt! Cărora veţi ierta păcatele, vor fi iertate, si 
cărora le veţi tine, vor fi ţinute" (In. 20, 22-23). Prin aceasta a împlinit Domnul Hristos o făgăduinţă pe 
care a dat-o mai întâi Sfântului Apostol Petru, când i-a zis: „Si-ti voi da cheile împărăţiei cerurilor, si 



oricâte vei lega pe pământ vor fi legate si în cer si oricâte vei dezlega pe pământ vor fi dezlegate si în 
cer" (Mt. 16, 19). Apoi, tot în Sfânta Evanghelie de la Matei avem o făgăduinţă dată de Domnul Hristos 
ucenicilor Săi, când Ie-a zis la fel: „Oricâte veţi lega pe pământ vor fi legate si în cer si oricâte veţi 
dezlega pe pământ vor fi dezlegate si în cer" (Mt. 18, 18), iar făgăduinţa aceasta a împlinit-o în ziua 
învierii Sale. Deci, în lumea aceasta există oameni pe care Domnul Hristos i-a rânduit să fie iertători de 
păcate. Pentru a primi cineva iertarea păcatelor trebuie să meargă la oamenii lui Dumnezeu, hotărâţi 
pentru iertarea păcatelor. Iar ca să poată primi iertarea păcatelor, în condiţiile în care merg la duhovnic, 
trebuie sâ-si mărturisească păcatele, să se mărturisească în primul rând pe ei însisi ca păcătoşi, sâ-si 
recunoască partea de vină, în aceasta făcând o dovadă că recunosc că au greşit înaintea lui Dumnezeu 
si că sunt vinovaţi înaintea lui Dumnezeu si că doresc să fie iertaţi de păcatele pe care le-au făcut. 
Preotul care primeşte mărturisiri de păcate si care are puterea iertării păcatelor se numeşte preot 
duhovnic; se numeşte duhovnic, spre deosebire de preotul care nu este duhovnic si care n-are această 
calitate de a asculta spovedanii si de a da iertare de păcate. Duhovnicia nu se dă o dată cu hirotonia, ci 
se dă printr-o rânduialâ numită hirotesia de duhovnic. Preotul primeşte puterea iertării păcatelor si 
primeşte calitatea de ascultător de mărturisiri. Acesta este duhovnicul din punctul de vedere al dreptului 
bisericesc si din punctul de vedere al situaţiei lui fată de cei care nu au această situaţie, chiar preoţi 
fiind. 

- Părinte Teofil, de ce avem nevoie de un duhovnic, de un îndrumător în viată? 

- E bine să avem duhovnic, pentru că e bine să ne verificăm cu o conştiinţă străină de conştiinţa noastră 
si cu o conştiinţă superioară conştiinţei noastre. Avem nevoie de un om strâvâzâtor, un om care poate 
sâ-si dea seama de nişte situaţii pe care noi înşine, părtinitori fiind, nu le putem sesiza si nu le putem 
rezolva. Si atunci e nevoie de cineva între noi si Dumnezeu, un om al lui Dumnezeu, care să ne 
descopere voia lui Dumnezeu, avem nevoie de un om care să asculte mărturisirile noastre, care pentru 
noi înseamnă si o uşurare sufletească. Avem nevoie de un om care să ştie mai bine decât noi ce trebuie 
să facem ca să înlăturăm din viata noastră cele rele si să ne întărim în cele bune. Asta însă nu 
înseamnă totdeauna că cel care se spovedeşte are si un duhovnic. Sunt atâţia credincioşi ai noştri care 
nu au duhovnic, chiar dacă se spovedesc la un preot duhovnic. Adică nu au un om de care să atârne 
cumva, un om pe care sâ-l consulte în anumite situaţii. Cineva care se spovedeşte o singură dată pe an, 
cum ar fi în postul Pastelui, nu poţi să zici că are duhovnic, ci s-a spovedit la un preot duhovnic. La fel 
cei care se spovedesc foarte rar, poate mai rar decât o dată pe an sau chiar dacă se spovedesc de 
două, de trei ori pe an, nu poţi să zici că au duhovnic, ci au un preot la care s-au spovedit sau se pot 
spovedi la mai mulţi preoţi, care au darul duhovniciei. Duhovnic ai atunci când depinzi de cel care îti este 
duhovnic, când ai conştiinţa că ai un duhovnic, când eşti doritor sâ-i cunoşti îndrumarea, când cauţi 
îndrumare la el. în începuturile creştinismului si mai ales în începuturile monahismului, erau si călugări 
fără hirotonie si fără hirotesie, care erau consultaţi, care aveau o harismâ a duhovniciei si care erau 
duhovnici fără să fie si dezlegători de păcate, dar aveau darul strâvederii si puteau să îndrumeze nu 
numai pe baza unor cunoştinţe de viată morală, ci mai ales pe baza unei harisme de cunoaştere, pe 
baza unei receptivităţi fată de voia lui Dumnezeu care se descoperea celor care erau vrednici să aibă 
strâvedere. Deci, pe vremea aceea, duhovnicia nu era o funcţie, ci era o realitate care se baza pe 
înainte-vedere, pe faptul că cei care aveau darul acesta erau văzători cu duhul. Or, acum duhovnicia 
este mai mult o funcţie, o situaţie care, totuşi, e superioară situaţiei de a nu consulta pe cineva, dar nu 
este ceea ce ar trebui să fie sau ceea ce a fost odinioară. Credincioşii trebuie, totuşi, să aibă un preot în 
care să se încreadă si prin conştiinţa căruia să aibă încredinţarea că îi vorbeşte Dumnezeu însuşi. 

- Părinte Teofil, dacă cineva consideră că nu face păcate, mai are nevoie de duhovnic? 

- Ar avea nevoie de duhovnic ca sâ-i descopere că, totuşi, are păcate, că face păcate. Pentru că gândul 
acesta că nu faci păcate este un gând care-i cam străin de o viată duhovnicească superioară. Cineva 
care a ajuns la conştiinţa că nu face păcate poate să fie învârtoşat sufleteşte si să nu-si recunoască 
păcatele. Si în cazul acesta are nevoie de cineva care sâ-i descopere că, totuşi, are păcate. Dar, cineva 
care are o viată superioară, o viată duhovnicească înaintată poate ajunge, nu la conştiinţa că nu face 
păcate, dar la conştiinţa că a trecut de faza aceea în care păcatul e predominant. Noi ştim că sunt 
oameni care păcătuiesc cu adevărat, adică calcă voinţa lui Dumnezeu cu deplină voinţă si ştiinţă, poate 
trăiesc chiar într-un sistem de pâcâtuire, sunt oameni care au păcatul ca regulă generală si ajung la o 
învârtosare, încât zic: „Eu n-am nici un păcat, eu n-am ce spune". în cazul acesta ar fi bine să se 
consulte cu un duhovnic ca să ştie că face nişte lucruri pe care Dumnezeu nu le binecuvântează si că 
trăieşte într-un sistem de pâcâtuire si că a ajuns la o nesimţire, la o învârtosare sufletească. în cazul 
acesta, duhovnicul îi descoperă starea în care se găseşte, îl face să intuiască nişte lucruri, pe care, din 
puterea lui nu le poate intui. Si atunci are nevoie de duhovnic, si în condiţia aceasta. Ceilalţi, care au o 
viată superioară, care într-adevăr nu mai păcătuiesc, pentru că există posibilitatea aceasta, de vreme ce 
Sfântul loan Evanghelistul, în Epistola sa sobornicească spune că „cel născut din Dumnezeu nu mai 



păcătuieşte" (I In. 3, 9), adică cel în care Dumnezeu este stăpân al vieţii lui nu mai face păcate, poate 
avea gânduri străine de Dumnezeu, străine de viata religioasă, dar sunt gânduri de o clipă, sunt gânduri 
care nu sunt păcate. Si într-un caz ca acesta, tot are nevoie de un duhovnic ca să i se ierte si 
insuficientele si nedesăvârşirile, eventualele devieri de la bine, tot ce este negativ si care se iartă 
împreună cu păcatele ştiute si neştiute si împreună cu greşelile care sunt. Asa că un credincios 
totdeauna e bine să depindă de un duhovnic. 

- Părinte Teofil, de ce trebuie să ne mărturisim gândurile cu voce unui duhovnic si nu direct lui 
Dumnezeu? 

- Dacă putem să ne mărturisim gândurile si direct lui Dumnezeu, si le mărturisim de fapt, de vreme ce 
avem trebuinţă si de iertarea păcatelor, care se dă prin mijlocitor, aşezat de Dumnezeu pentru iertarea 
păcatelor, e nevoie să ne si mărturisim gândurile. Toate negativele câte le avem, e nevoie să le 
mărturisim, pentru ca cel care dezleagă păcatele să ştie dacă situaţia este aceea pe care o prezintă 
credinciosul si ca să ierte păcatele, trebuie să ştie ce anume trebuie să ierte. Mărturisirea păcatelor este 
un mijloc prin care omul contestă păcatul, adică nu doreşte să fie sub puterea păcatului. E o mărturisire, 
nu numai în sensul că spui ceva, ci este o mărturisire despre faptul că nu doreşti să fii sub asuprirea 
păcatului. Sunt unii credincioşi care nu au puterea sâ-si mărturisească păcatele, se spovedesc adeseori 
si totuşi tâinuiesc anumite păcate. Si acesta este un semn că ei nu sunt de acord cu păcatul. Iar când, 
cu ajutorul lui Dumnezeu, reuşesc să îsi mărturisească toate păcatele, atunci a biruit asupra păcatului si 
atunci are cu adevărat uşurare. 

- Părinte Teofil, cum ne alegem duhovnicul? Ce trebuie să căutăm la un duhovnic? 

- Mai întâi de toate se consideră că orice preot fiind duhovnic, orice preot care-ti vine-n fată, si mai ales 
un preot care conduce comunitatea din care faci parte, este duhovnicul tău sau poate fi duhovnicul tău. 
Deci, cei mai mulţi dintre credincioşi nu fac deosebire între preot duhovnic si preot care nu-i duhovnic si 
nu ştiu cei mai mulţi dintre credincioşi deosebirea aceasta, pentru că în majoritatea parohiilor din tara 
noastră în special, preoţii sunt si duhovnici. Si mai ales în Ardeal. Preoţii sunt duhovnici, primesc 
duhovnicia îndată după hirotonie si în cazul acesta credincioşii se pot spovedi la orice preot duhovnic si 
sunt îndemnaţi să se spovedească la duhovnicul care conduce parohia din care fac parte. Numai că 
există si nişte ezitări si anume, oamenii în vârstă de obicei ezită să se spovedească la un preot tânăr, 
deşi un preot tânăr este mai mare decât un om în vârstă de ani si care nu e preot si nu are duhovnicie. 
Dar există o ezitare, am putea zice, într-un fel firească. Un om în vârstă se simte cumva împiedicat să 
spună unui preot tânăr chestiuni care sunt de-o viată întreagă, asa că fiind astfel de situaţii sau apărând 
astfel de situaţii, care sunt situaţii fireşti si care nu pot fi trecute adeseori, omul trebuie sâ-si găsească un 
preot la care să aibă deschiderea de suflet si sâ-i spună ceea ce simte el câ-l apasă pe suflet sau ceea 
ce în mod firesc n-ar spune la nimeni. Si atunci ceea ce ar duce la o relaţie de felul acesta între 
duhovnic si credincios ar fi deschiderea de suflet, omul căruia pot eu sâ-i spun ceva ce n-as spune la 
nimeni si ceva ce ezit să-mi spun si mie însumi. Pentru că sunt fel de fel de păcate, sunt fel de fel de 
situaţii, pe care oamenii le poartă în suflet si pe care unii le poartă în suflet o viată întreagă si abia la 
moarte dacă le pot spune. în cazul acesta, motivul de apropiere ar fi deschiderea de suflet. în fata unuia 
nu ai deschidere de suflet, deci nu poate sâ-ti fie duhovnic în mod firesc si fată de altul ai deschidere de 
suflet si acela îti poate fi duhovnic si îti este duhovnic în momentul în care l-ai ales. Apoi, sigur că trebuie 
să fii încredinţat de viata lui morală, să fii încredinţat de capacitatea lui de a nu face caz de chestiunile 
care te privesc pe tine, capacitatea de a tine secretul spovedaniei si poate că e până la urmă si o 
chestiune de simpatie. 

- Părinte, credeţi că există sau trebuie să existe o pedagogie a duhovniciei, în sensul că duhovnicul să 
se raporteze la fiecare în funcţie de statutul său? 

- Da, neapărat. Omul nefiind o fiinţă stas, trebuie să îl iei pe fiecare după ceea ce poţi înţelege despre 
el, după ceea ce ştii despre el. Pe unii îi foloseşti cu asprimea, pe alţii cu bunătatea. Pe cei mai mulţi îi 
foloseşti cu bunătatea. Un credincios, de obicei, când merge la un duhovnic, se duce la un părinte, nu 
se duce la judecător, nu se duce la asupritor, nu se duce la cineva care să dispună cumva de el 
dinafară, ci se duce la un părinte, care are inimă de părinte. Un duhovnic trebuie neapărat să aibă sau 
inimă de părinte, si asta e cel mai bine, sau inimă de frate sau inimă de prieten, sau să aibă si inimă de 
părinte si inimă de frate si inimă de prieten. Un duhovnic trebuie să aibă inimă. Dacă n-are inimă, nu-i 
duhovnic. Si sâ-l trateze pe cel care vine cum s-ar trata pe sine însuşi sau cum si-ar trata propriii lui 
copii, dacă are copii. 

- Părinte, duhovnicul poate fi consultat sau căutat si în afara spovedaniei? 

- Da, si e bine. Sunt lucruri care se spun numai la spovedanie, pentru că păcatele nu se spun, ci se 
spovedesc - e o vorbă care-mi place foarte mult. Duhovnicul poate fi consultat în chestiuni generale si 
în afară de spovedanie. Pentru că nu trebuie neapărat să creăm un cadru de spovedanie ca să 
rezolvăm nişte chestiuni care nu trebuie rezolvate neapărat în spovedanie. 



- Părinte Teofil, ce înseamnă să fii ucenic? 

- Sâ fii ucenic înseamnă sâ te laşi îndrumat si modelat. Asta-i situaţia de ucenic: sâ te pleci cu mintea, 
sâ nu ştii tu mai multe decât cel care te îndrumeazâ. Sâ faci ceea ce a zis Domnul Hristos: sâ mergi pe 
urmele Lui, sâ-l urmezi pe cel care te îndrumeazâ. Sfântul Apostol Petru, de pilda, la Pescuirea 
Minunata, a zis către Domnul Hristos: „Toată noaptea ne-am trudit si n-am prins nimic, dar pentru 
cuvântul Tău arunc mreaja în mare si pentru câ zici Tu" (Le. 5, 5). Asta înseamnă sâ fii ucenic. De aceea 
a putut fi Sfântul Apostol Petru ucenic, pentru câ s-a plecat cu mintea. Părintele Arsenie Boca zicea câ 
noi avem mintea care discută cu Dumnezeu, în loc sâ se supună fârâ discuţie. O astfel de minte avea 
Sfântul Apostol Petru la Cina cea de Taină, când a zis: „Doamne, Tu să-mi speli mie picioarele?" Si a 
auzit de la Domnul Hristos: „Ceea ce fac Eu acum tu nu înţelegi, dar mai târziu vei înţelege" (In. 13, 6-7). 
S-a împotrivit mai departe si atunci a zis Domnul Hristos: „Dacă nu te voi spăla, nu ai parte cu Mine" (In. 
13, 8). De unde înţelegem câ ucenicia este plecare de minte. Daca nu te pleci cu mintea, dacă ştii tu mai 
bine, dacă ai tu opinii care te scot de sub ascultarea fată de duhovnic, în cazul acesta sau duhovnicul 
nu-i duhovnic, sau ucenicul nu-i ucenic. Sau amândouă. 

- Părinte, ce este ascultarea de duhovnic si până unde trebuie să meargă ea? 

- Ascultarea de duhovnic, într-un fel, ar trebui sâ fie necondiţionată. Daca ştii câ-ti vorbeşte Dumnezeu, 
daca ai conştiinţa câ prin duhovnic îti vorbeşte Dumnezeu, atunci nu mai discuţi nimic si faci ce ti se 
spune. Acum, nici duhovnicii nu trebuie sâ fie pretenţioşi, în sensul acesta câ ce-a spus el e cuvânt din 
Evanghelie, ci trebuie sâ fie cu înţelegere fata de neputinţa omenească. Trebuie sâ aibă elasticitate, sâ 
nu fie ţeapăn într-o chestiune, ci sâ fie binevoitor, înţelegător, asa cum este un părinte fată de copil. 
Pentru câ, dacă nu l-ai câştigat dintr-o dată, s-ar putea sâ-l câştigi cu vremea. Si în cazul acesta trebuie 
sâ te ocupi de el, sâ-l tii aproape de tine, ca sâ-l poţi ajuta mai târziu, dacă nu-l poţi ajuta în clipa de fată. 
Numai dacă sunt nişte împotriviri puternice si nişte împotriviri care-l înjosesc pe duhovnic în fata 
credinciosului, adică, daca credinciosul îl coboară, îl defăima pe duhovnic, în cazul acesta el nu poate fi 
duhovnic pentru respectivul si îl îndrumeazâ sâ se ducă si sâ-si găsească alt duhovnic pe care-l poate 
asculta, la care poate sâ se supună. 

- Părinte Teofil, care este rostul păstrării tainei si de către ucenic? 

- Cred câ ucenicul totuşi dispune de ceea ce i se spune, în înţelesul câ nu trebuie neapărat sâ nu spună 
nimănui niciodată ceea ce i s-a spus la spovedanie, mai ales dacă este o îndrumare care poate fi 
folosită si pentru altul. Eu spun adeseori câ Părintele Serafim mi-a spus: „Sâ te depăşeşti si sâ te 
dăruieşti". Asta mi-a spus-o în cadrul unei spovedanii. Acum, ca sâ nu ajungi sâ scazi cumva cuvântul 
de îndrumare sau ceea ce ti s-a spus la spovedanie, poţi sâ nu spui câ ti s-a spus la o spovedanie. Dar 
dacă oamenii au înţelegere fată de situaţii de felul acesta, poţi sâ spui: „Mie, la o spovedanie, mi s-a 
spus câ..." sau „Mi-a spus părintele cutare si cutare lucru". De ce sâ nu poţi spune? Pentru câ e o 
chestiune care depinde de tine e, sâ zicem, un secret al tău care poate sâ nu fie secret. Doar dacă ti se 
încredinţează nişte lucruri care nu trebuie sâ le ştie nimeni, decât tu si duhovnicul, atunci e altceva. în 
orice caz, duhovnicul nu poate sâ spunâ de la spovedanie ceva ce ştie numai de la spovedanie. Poate 
sâ-l aducă pe credincios în situaţia sâ-i spunâ si în afară de spovedanie un lucru, pe care el, apoi, poate 
sâ-l folosească într-o anumita situaţie. Dar dacâ-l ştie numai de la spovedanie, atunci nu poate sâ se 
refere, sâ spunâ undeva câ „mie mi-a spus cutare la o spovedanie asta si asta". Chiar dacă un duhovnic 
opreşte un preot, sâ zicem, sâ slujească, îl opreşte de la slujba pentru vina pe care o are si acela vine si 
slujeşte cu el însuşi, cu duhovnicul care l-a oprit, el nu poate sâ îi spunâ lui în afară de spovedanie câ 
„doar te-am oprit de la slujbă si n-ai voie sâ slujeşti". Trebuie sâ-l primească sâ slujească cu el si în 
condiţia aceasta: l-a oprit si el vine si slujeşte. De ce? Pentru câ nu poate sâ lărgească cumva cadrul de 
la spovedanie în altă parte si în alte condiţii. 

Interviu realizat la Mănăstirea Brâncoveanu de la Sâmbăta de Sus, 5 octombrie 1997 



Asceza, disciplinarea sufletului si a trupului 



- Părinte Teofil, de ce credeţi că este asa de greu exerciţiul ascezei, al înfânării, pentru omul, chiar 
creştin, al acestui sfârşit de veac? 

- Cred câ este greu pentru câ si tentaţiile sunt multe si mult mai multe decât odinioară. Astăzi există, pe 
lângă comoditatea care nu se potriveşte cu crucea pe care cere Domnul Hristos sâ ne-o purtăm si multe 



tentaţii care răscolesc, care excită si este greu să ocoleşti pricinile, pe care odinioară nu le aveau 
oamenii în fată. Sunt atâţia oameni care mărturisesc că le vin în fată, mai ales vara, când oamenii sunt 
mai puţin îmbrăcaţi, lucruri care îi scormonesc din obişnuitul lor în care ar fi dacă n-ar apărea astfel de 
lucruri si atunci, sigur că e mai greu să te înfrânezi, să ocoleşti situaţiile acestea de răscolire. 

- Ce este, în concepţia Bisericii noastre, asceza? 

-Asceza este un exerciţiu, este o angajare pentru disciplina sufletească si trupească, este ca un fel de 
gimnastică a sufletului si a trupului. Biserica noastră este prin ea însăşi ascetică. Cere omului post, a 
fixat zile anume de post, zile în care nu se poate mânca orice. Or, faptul acesta de a alege o mâncare 
de post, de o mâncare care nu se poate mânca într-o zi de post, deja este o asceză, este o angajare în 
asceză. Bineînţeles că mai ales la început, după ce intră omul în rânduiala Bisericii si o are în vedere nu 
se mai pune problema. Cineva care este obişnuit cu postul, nu-si mai pune problema că ar putea si să 
nu postească. Cineva care ştie de zilele de post nu ocoleşte zilele de post sau nu aşteaptă alte zile, că 
ele vin si asa după zilele de post si atunci se poate mânca orice. Deci, asceza este o chestiune care îl 
angajează pe om într-o lucrare de disciplină sufletească si trupească. 

- Putem vorbi de o asceză a trupului si de o asceză a sufletului? 

- Da. Putem vorbi si de o asceză a trupului si de o asceză a sufletului, deşi numai în concepţia noastră 
despărţim sufletul de trup, pentru că în realitate noi nu cunoaştem sufletul despărţit de trup sau trupul 
despărţit de suflet. Pentru că dacă noi vedem un trup mort, să zicem, un cadavru, în realitate în 
existenta umană sufletul nu este pus într-un cadavru pe care îl însufleţeşte, ci trupul face parte 
integrantă din ceea ce este omul. Asa că noi în realitate nu cunoaştem cum e sufletul fără trup, nici 
trupul fără suflet. 

- Părinte Teofil, ce este paza simţurilor? 

- Paza simţurilor este grija de a nu-ti băga în minte, în conştiinţă, lucruri care vin prin simţuri si care pot 
să tulbure aşezarea mintii. Un sfânt din Grecia, care a trăit la Sfântul Munte, Sfântul Nicodim Aghioritul, 
a scris o carte intitulată „Paza celor cinci simţuri", o carte adresată unui episcop, care i-a cerut lucrul 
acesta si în care el îl învaţă pe episcopul respectiv cum sâ-si păzească vederea, auzul, mirosul, gustul, 
pipăitul, îi dă anumite îndrumări, îi spune ce greşeli poate să facă cineva prin simţuri. De exemplu, cum 
ar fi acum, el nu a avut în vedere lucrurile acestea pentru că nu erau pe vremea lui, să priveşti la 
televizor sau la cinematograf lucruri care după aceea, intrând în suflet te urmăresc, te asupresc, vin ca o 
obsesie. în Pateric se spune despre un părinte trăitor în pustie că trei ani de zile a fost luptat de o 
imagine a unei fete arabe care aduna spice după secerâtori. Or, părinţii aveau în vedere lucrul acesta si 
ei au îndrumat pe credincioşi sâ-si păzească simţurile de lucrurile care ar putea să le fie dăunătoare. în 
Filocalie, de fapt, se spune că nu simţul e vinovat, ci simţul este ca o poartă prin care ajunge în 
conştiinţă, ajunge la creier, la inimă, la simţire, o imagine, o situaţie care n-ar fi în conştiinţa noastră 
dacă n-ar fi poarta aceasta a simţurilor, dar nu simţurile sunt vinovate pentru aceasta, ci felul cum se 
raportează cineva la cele pe care le primeşte în minte. Eu am cunoscut, de exemplu, un cetăţean, care 
nici nu vede, nici nu aude. E groaznic să nu poţi să comunici cu un om de acesta. El de fapt a fost 
demutizat până la urmă. S-au ocupat de el mai mulţi oameni, în principal o profesoară pe care am avut- 
o si eu si care aproape că nu putea spune cum, ce metode a folosit pentru a intra prin simţul pipăitului în 
conştiinţa lui, la care normal s-ar fi putut ajunge, dacă simţurile ar fi fost sănătoase prin văz si prin auz. 
Or, să înveţi pe cineva să vorbească fără să audă cuvântul e un lucru extraordinar, e un eroism, ai putea 
zice, al celui care se ocupă de asa ceva. Dar e groaznic să stai în fata unui om care nu poate sâ-si 
exprime viata lăuntrică pentru câ-i lipsesc simţurile. E mult mai simplu, de exemplu, când lipseşte un 
anumit simt si poţi să te foloseşti de celelalte. De exemplu, cineva care nu vede. E adevărat că nu poate 
ajunge niciodată să cunoască lucrurile pe care ceilalţi le cunosc prin vedere. Dar poate să înţeleagă 
lucrurile în măsura în care le pot înţelege cei care ar putea să le înţeleagă si fără să folosească vederea. 
Dar în principal, fiecare simt aduce ceva ce tine de el si care nu poate fi înlocuit de alt simt. Noi, când 
zicem paza simţurilor, nu ne gândim la înlăturarea simţurilor, ci ne gândim la disciplinarea lor. Avem în 
vedere grija de a introduce în sufletul nostru, în viata noastră interioară, numai lucruri care sunt pozitive 
si care pot îmbunătăţi, pot îmbogăţi viata sufletească. Dacă eu, de exemplu, acum vorbesc, vorbesc 
având în vedere că cel care îmi stă în apropiere mă aude, că cei care ascultă află de la mine lucruri pe 
care le pot afla pentru că au simţul auzului. Eu am posibilitatea să emit cuvintele pentru că m-a lăsat 
Dumnezeu si ne-a lăsat Dumnezeu pe toţi care puteam face aceasta ca să putem vorbi. Deci, 
Dumnezeu însuşi a avut în vedere simţurile ca mijloace de comunicare si ca mijloace de receptare. Si 
prin aceasta există posibilitatea ca omul să se îmbogăţească. Deci e un mare dar de la Dumnezeu să ai 
simţurile toate. în rugăciunile de mulţumire după împărtăşire noi ne rugăm lui Dumnezeu să ne lumineze 
numărul celor cinci simţuri. Contăm pe faptul că avem cinci simţuri. Chiar dacă ai numai patru, să zicem 
câ-ti lipseşte unul, tot asa zici: „numărul celor cinci simţuri îl luminează". De ce?... Pentru că ştii că ceea 
ce-ti lipseşte ar trebui să nu-ti lipsească sau ar fi bine să nu-ti lipsească si nu zici numărul celor patru 



simţuri, pe care le am eu îl luminează, ci zici numărul celor cinci simţuri îl luminează, contând pe aportul 
pozitiv al fiecăruia dintre cele cinci simţuri. Asceza nu este altceva decât o punere în rânduialâ a 
simţurilor, decât o disciplinare, în asa fel încât să introducem în conştiinţa noastră, în existenta noastră 
intimă, lăuntrică ceea ce putem primi prin simţuri din afara noastră. 

Trebuie să mulţumim lui Dumnezeu că ne putem îmbogăţi sufleteşte prin mijlocirea simţurilor care 
trebuie doar disciplinate, nu trebuie expandate, nu trebuie înlăturate, ci trebuie puse la lucru prin ceea ce 
ştim noi că este pozitiv în existenta noastră. De aceea, având patru simţuri, nu zicem numărul celor 
patru simţuri îl iluminează, ci „numărul celor cinci simţuri îl iluminează", pentru că fiecare aduce aportul 
lui în viata spirituală. 

- Părinte, cât de important este ocolirea pricinilor de cădere? 

- Dragă, nici nu se poate spune cât de important este ocolirea pricinilor patimilor sau ocolirea pricinilor 
care încarcă viata, care aduc obsesii în suflet. Este unul dintre cele mai importante mijloace de 
îmbunătăţire sufletească, de curăţire sufletească, la drept vorbind. Pentru că îmbunătăţirea sufletească 
începe cu înlăturarea negativului, cu înlăturarea râului. Si aceasta o face asceza, ne pune în situaţia de 
a ocoli pricinile, de a nu da prilej de înmulţire a ispitelor. Adică omul se îmbracă si pentru el, si pentru 
altul. Nu se îmbracă numai pentru el si dintr-o necesitate de a se apâra de frig, ci se îmbracă si dintr-o 
cuviinţa, din cuviinţa aceasta de a nu scoate în evidentă lucruri care ar putea în mintea altora, ajungând 
prin vedere, de pildă, sâ aducă gânduri inferioare. Faptul de a nu privi la lucruri necuviincioase, de a nu 
citi cârti excitante s.a.m.d., toate acestea sunt o asceza până la urmă. Oamenii trebuie sâ fie de acord 
cu asceza si sâ dorească s-o folosească pentru binele lor sufletesc, pentru limpezirea lor lăuntrică, 
pentru înlăturarea gândurilor care se împlânta în minte si de multe ori nu le poţi scoate. 

- Care credeţi că sunt păcatele si patimile cele mai frecvente la tinerii de astăzi? 

- Cele legate de sexualitate sunt cele mai frecvente. După aceea sunt cele legate de afirmare, de 
mândrie, de lene, de mânie, toate patimile sunt frecvente, dacă cercetezi bine lucrurile. 

Interviu realizat la Mănăstirea Brâncoveanu / de la Sâmbăta de Sus în 3 mai 1998 si difuzat în 18 
februarie 1999 la Radio România Actualităţi, în cadrul emisiunii „Cuvânt si suflet" 



